Gloster Sparrowhawk

Το Gloster Sparrowhawk ήταν μονοθέσιο μαχητικό αεροσκάφος που σχεδίασε και κατασκεύασε στις αρχές της δεκαετίας του 1920 η βρετανική εταιρεία Gloster. Ήταν δημιούργημα του αεροναυπηγού Χένρι Φόλαντ (Henry Folland) ο οποίος είχε έρθει πρόσφατα στη Gloster, έπειτα από τη διάλυση της Nieuport & General. Ο Φόλαντ χρησιμοποίησε ως βάση το προγενέστερο μαχητικό Nieuport Nighthawk και το Sparrowhawk σχεδιάστηκε ως μαχητικό ικανό να επιχειρεί από αεροπλανοφόρα ή άλλες κύριες μονάδες επιφανείας ή ως εκπαιδευτικό αεροσκάφος προκειμένου να καλυφθούν οι ανάγκες του Ιαπωνικού Αυτοκρατορικού Ναυτικού, το οποίο ανέπτυσσε εκείνη τη περίοδο τη ναυτική του αεροπορία με τη βοήθεια των Βρετανών. Η Gloster ολοκλήρωσε πενήντα αεροσκάφη συνολικά, σε διάστημα έξι μηνών από την ανάθεση της παραγγελίας, ενώ ακόμη 40 συναρμολογήθηκαν τοπικά στην Ιαπωνία στο Τεχνικό Οπλοστάσιο Αεροπορίας Ναυτικού στη Γιοκοσούκα.

Το Sparrowhawk παρέμεινε σε υπηρεσία με το Ιαπωνικό Ναυτικό μεταξύ 1921 και 1928. Αρχικά επιχειρούσε από κύριες μονάδες επιφανείας, όμως σύντομα εκτοπίστηκε εξαιτίας της διαθεσιμότητας ικανότερων μαχητικών που προορίζονταν για αεροπλανοφόρα, όπως το ειδικά σχεδιασμένο Mitsubishi 1MF. Στα τελευταία χρόνια της ενεργού δράσης τους τα Sparrowhawk χρησιμοποιούνταν αποκλειστικά ως εκπαιδευτικά και επιχειρούσαν από συμβατικά αεροδρόμια. Η Gloster κατασκεύασε επίσης ένα Sparrowhawk II, το οποίο ήταν ένα πολιτικό αεροσκάφος επιδείξεων και χρησιμοποιήθηκε σε αγώνες ταχύτητας. Το συγκεκριμένο αεροσκάφος μετατράπηκε αργότερα στο πρωτότυπο Gloster Grouse.Jackson 1973, p. 335.

 Σχεδιασμός και ανάπτυξη 
Όταν έκλεισε η Nieuport & General Aircraft το 1920, ο επικεφαλής σχεδιαστή της, Χένρι Φόλαντ (Henry Folland), προσελήφθη αμέσως από την Gloster Aircraft Company. Η εταιρεία αυτή απέκτησε επίσης τα δικαιώματα για το μαχητικό Nieuport Nighthawk, ενός πολλά υποσχόμενου σχεδίου που δεν είχε αποδώσει τα αναμενόμενα εξαιτίας του αναξιόπιστου κινητήρα ABC Dragonfly. Ο Φόλαντ χρησιμοποίησε το Nighthawk ως βάση για μια σειρά τροποποιημένων αεροσκαφών, γνωστών ως σειρά Gloster Mars, από τα οποία προέκυψαν τόσο αγωνιστικά όσο και μαχητικά αεροσκάφη.Mason 1992, σ. 152.

Για αρκετά χρόνια μετά το τέλος του Α΄ Παγκοσμίου Πολέμου ήταν εμφανής η απουσία ενδιαφέροντος από την πλευρά του Υπουργείου Αεροπορίας για την προώθηση ή προμήθεια νέων στρατιωτικών αεροσκαφών, με συνέπεια οι βρετανικές εταιρείες να στραφούν σε πιθανούς ξένους πελάτες, συμπεριλαμβανομένων των αεροπορικών δυνάμεων άλλων χωρών.  Τον Ιανουάριο του 1921 η Βρετανία απέστειλε την Αποστολή Σέμπιλ () στην Ιαπωνία. Αυτή παρείχε τεχνικές συμβουλές και καθοδήγηση για την ανάπτυξη της ιαπωνικής ναυτικής αεροπορίας. Διαπιστώθηκε ότι η Gloster μπορούσε να ανταποκριθεί στις απαιτήσεις του Ιαπωνικού Ναυτικού, το οποίο αναζητούσε εκείνη την περίοδο ένα ικανό μονοθέσιο μαχητικό. Το αεροσκάφος αυτό ονομάστηκε Sparrowhawk και ήταν βασισμένο σε μεγάλο βαθμό στο προγενέστερο Nieuport Nighthawk, με τις αλλαγές να εστιάζονται στις ιδιαίτερες ανάγκες της ναυτικής αεροπορίας.James 1971, σ. 75.

Η παραγωγή των Sparrowhawk ήταν σε μεγάλο βαθμό εφικτή χάρη στη χρήση των διαθέσιμων αποθεμάτων εξαρτημάτων από τα Nighthawk, γεγονός που επέτρεψε την εκπλήρωση της ιαπωνικής παραγγελίας μέσα σε διάστημα έξι μηνών.James 1971, p. 76. Η παραγγελία περιλάμβανε πενήντα αεροσκάφη κατασκευασμένα από τη Gloster και ακόμη σαράντα που θα παραδίδονταν ως κιτ για συναρμολόγηση από το Τεχνικό Οπλοστάσιο Αεροπορίας Ναυτικού στη Γιοκοσούκα. Από τα πενήντα αεροσκάφη που κατασκευάστηκαν στη Μεγάλη Βρετανία, τα τριάντα ήταν μαχητικά που μπορούσαν να επιχειρούν από αεροδρόμια, δέκα ήταν διθέσια προκεχωρημένης εκπαίδευσης και τα υπόλοιπα δέκα ολοκληρώθηκαν ως μαχητικά ικανά να επιχειρούν από αεροπλανοφόρα. Τα τελευταία ήταν παρόμοια με τα 22 Gloster Nightjar που είχαν κατασκευαστή για χρήση από τα αεροπλανοφόρα του Βασιλικού Ναυτικού.Green and Swanborough 1994, p. 241.

 Επιχειρησιακή ιστορία 
Τα Sparrowhawk εντάψθηκαν σε υπηρεσία με το Ιαπωνικό Ναυτικό κατά τη διάρκεια του 1921. Αποδείχθηκαν πολύ αξιόπιστα και ήταν πολύ πιο προηγμένα τεχνολογικά σε σύγκριση με τα γαλλικής προέλευσης που διέθεταν ως τότε οι Ιάπωνες.James 1971, pp. 76-77. Για να επιτραπεί η απονήωσή τους από τα ιαπωνικά θωρηκτών, κατασκευάστηκαν ξύλινες ράμπες πάνω από τους πύργους πυροβόλων· αυτό επέτρεπε στη ράμπα να ανυψώνεται και να περιστρέφεται με την κίνηση των πυροβόλων, ώστε να τοποθετείται κατάλληλα για την αξιοποίηση του ανέμου κατά την απονήωση του μαχητικού.James 1971, p. 77.

Τα δέκα ναυτικά Sparrowhawk πραγματοποιούσαν αρχικά εκπαιδευτικές πτήσεις από ράμπες κατασκευασμένες σε έναν από τους πύργους πυροβόλων του θωρηκτού Yamashiro διότι το αεροπλανοφόρο Hōshō δεν ήταν ακόμη έτοιμο. Εν τέλει τα Sparrowhawk δεν πέταξαν ποτέ από το Hōshō, καθώς αντικαταστάθηκαν από τα ειδικά σχεδιασμένα Mitsubishi 1MF πριν καταστεί επιχειρησιακό το αεροπλανοφόρο αυτό. Τα Sparrowhawk παρέμειναν σε υπηρεσία ως εκπαιδευτικά μέχρι το 1928.James 1971, p. 78.

 Δείτε επίσης 
 Αεροσκάφη που σχετίζονται με την ανάπτυξη του Sparrowhawk
 Nieuport Nighthawk
 Nieuport Nightjar
 Gloster Grouse

 Παραπομπές 

 Βιβλιογραφία 
 .
 . 
 . 



 Εξωτερικοί σύνδεσμοι 


Sparrowhawk
Κατηγορία:Μαχητικά αεροσκάφη
Κατηγορία:Αεροσκάφη ναυτικής αεροπορίας
Κατηγορία:Εμβολοκινητήρια στρατιωτικά αεροσκάφη
Κατηγορία:Αεροσκάφη του Μεσοπολέμου